ປີ 2019 ພົບເຫັນການສໍ້ລາດບັງຫຼວງ ຫຼາຍກ່ວາ 1.5 ຕື້ກີບ
ກອງປະຊຸມວຽກງານກວດກາທົ່ວປະເທດປະຈຳປີ 2019 ໄດ້ເປີດຂຶ້ນຢ່າງເປັນທາງການໃນວັນທີ 8 ມັງກອນຜ່ານມາ ແລະ ປິດລົງດ້ວຍຜົນສໍາເລັດຢ່າງສະຫງ່າງາມໃນວັນທີ 10 ມັງກອນນີ້ ທີ່ສະໂມສອນຄະນະກວດກາສູນກາງພັກ (ຫຼັກ6) ພາຍໃຕ້ການເປັນປະ ທານຂອງສະຫາຍ ບຸນທອງ ຈິດມະນີ ກຳມະການກົມ ການເມືອງສູນກາງພັກ ເລຂາ ທິການສູນກາງພັກ ຮອງນາຍົກ ລັດຖະມົນຕີ ປະທານຄະນະກວດກາສູນກາງພັກ ປະທານອົງການກວດກາລັດຖະບານ ຫົວໜ້າອົງການຕ້ານການສໍ້ລາດບັງຫຼວງຂັ້ນສູນກາງ, ມີບັນດາສະຫາຍຮອງປະທານ, ຄະນະພັກຄະນະກວດກາສູນກາງພັກ, ຄະນະພັກ, ຄະນະປະຈຳ, ບັນດາປະທານ, ຮອງປະທານຄະນະກວດກາບັນດາກະຊວງ, ອົງການ, ແຂວງ-ນະຄອນຫຼວງ, ຫົວໜ້າ, ຮອງ ຫົວໜ້າກົມ ພ້ອມດ້ວຍສະມາ ຊິກພັກ-ພະນັກງານທົ່ວຄະນະກວດກາສູນກາງພັກ ແລະ ອົງການກວດກາລັດຖະບານ ເຂົ້າຮ່ວມທັງໝົດ 300 ກວ່າ ສະຫາຍ.
ກອງປະຊຸມຄັ້ງນີ້, ສະຫາຍ ສີໃນ ມຽງລາວັນ ຮອງເລຂາຄະນະພັກ ຮອງປະທານຄະນະກວດກາສູນກາງພັກ ອົງການກວດກາລັດຖະບານ ໄດ້ຂຶ້ນຜ່ານຮ່າງບົດສະຫຼຸບຕີລາຄາ ການເຄື່ອນໄຫວວຽກງານຕິດຕາມ-ກວດກາ ແລະ ສະກັດກັ້ນ-ຕ້ານການສໍ້ລາດບັງຫຼວງໃນປີ 2019, ທິດທາງແຜນການວຽກງານກວດກາປີ 2020.
ຊຶ່ງໄລຍະ 1 ປີຜ່ານມາຄະນະພັກ, ອົງການປົກຄອງຄະນະກວດກາ ພັກ-ອົງການກວດກາລັດແຕ່ລະຂັ້ນໄດ້ສຸມໃສ່ຈັດຕັ້ງປະຕິບັດວຽກງານກວດກາຕາມພາລະບົດບາດ, ໜ້າທີ່, ຂອບເຂດສິດຂອງຕົນ. ເປັນຕົ້ນແມ່ນການຄົ້ນຄວ້າສ້າງ ແລະ ເຜີຍແຜ່-ໂຄສະນານິຕິກໍາຕ່າງໆທີ່ກ່ຽວຂ້ອງ, ການເຄື່ອນໄຫວວຽກງານຕິດຕາມ-ກວດກາພັກ, ການຕິດຕາມ-ກວດກາການບໍລິຫານລັດ ໂດຍອົງການກວດກາລັດແຕ່ລະຂັ້ນໄດ້ຕິດຕາມ, ກວດກາຕາມພາລະບົດບາດຂອງຕົນ ແລະ ຕາມການລາຍງານຈາກ 21 ກະຊວງ-ອົງການ, 17 ແຂວງ-ນະຄອນຫຼວງ ໄດ້ກວດກາທັງໝົດ 945 ເປົ້າໝາຍ, ໃນນີ້ ຕິດຕາມ, ກວດກາປົກກະຕິ 333 ເປົ້າໝາຍ, ສືບຕໍ່ຕິດຕາມ, ກວດກາໂຄງການລົງທຶນຂອງລັດເລີ່ມແຕ່ຫົວທີ 140 ໂຄງການ, ກວດກາຕາມຜົນການກວດສອບ 307 ເປົ້າໝາຍ. ຜ່ານການຕິດຕາມ, ກວດກາ ພົບເຫັນຜົນເສຍຫາຍທັງໝົດ 1.477,64 ຕື້ກີບ, 10,08 ລ້ານບາດ, 24,68 ລ້ານໂດລາ, ລົດໃຫຍ່ 5 ຄັນ, ເກັບກູ້ຄືນ 35,95 ຕື້ກີບ, 10 ລ້ານບາດ, 200.000 ໂດລາ ແລະ ລົດໃຫຍ່ 4 ຄັນ.
ຂ່າວ: ກວດກາສູນກາງ